Theo Vorster: Hoe sal rommelstatus my geld raak? | Netwerk24
Deur Theo Vorster, Sakegesprek 13 Augustus 2019 12:10
Kom ek probeer die raamwerk skets van wat moontlik kan uitspeel indien Moody’s Investors Service, die laaste van die groot drie graderingsagentskappe wat ons staatseffekte steeds as ’n belegging beskou, ook besluit om Suid-Afrikaanse skuld af te gradeer tot onder beleggingstatus. Ek probeer geensins voorspel dat dit wel gaan gebeur nie, eerder om te probeer postuleer hoe ’n gebalanseerde beleggingsportefeulje moontlik kan reageer.
Die eerste, en waarskynlik ook die moeilikste vraag, is of so ’n afgradering reeds deur die finansiële markte verreken is en of so ’n stap ’n verrassing vir hulle gaan wees. Indien die afgradering ’n verrassing is, kan ’n mens verwag dat markte hewig op so ’n skuif sal reageer, maar indien die afgradering verwag word en amper as ’n logiese volgende stap gesien word, kan ’n mens aanneem dit is in ’n groot mate reeds verdiskonteer en dat die markbewegings redelik beperk gaan wees.
Trouens, elders waar so ’n stap ook verwag is, het die markte eerder matig positief gereageer aangesien dit ’n klomp onsekerheid uit die weg geruim het.
So vergelyk die reële opbrengs van Suid-Afrikaanse staatseffekte met die van 'n paar ander lande.
Die koers waarteen staatseffekte verhandel, gee gewoonlik ’n baie goeie aanduiding in watter mate nuus reeds verdiskonteer is. As ’n mens Suid-Afrika vergelyk met ander lande in dieselfde bootjie, is ons koerse reeds hoog en verdiskonteer dit reeds baie van die slegte nuus. Teen ’n 10-jaar-opbrengskoers van 8,4% en ’n inflasiekoers van 4,5%, wat vir die belegger ’n reële opbrengskoers van 3,9% gee, kan ’n mens sekerlik argumenteer dat baie slegte nuus reeds verdiskonteer is.
Die wêreldwye ervaring dui daarop dat, hoewel die onmiddellike effek negatief kan wees, die uitwerking ná 12 maande nie noodwendig verder negatiewe gevolge inhou nie. In van die lande waar die afgradering reeds ingeprys was, was die 12-maande-gevolg selfs positief. Om hierdie onmiddellike en 12-maande-effek te probeer voorstel, is egter uiters kompleks en waarskynlik onmoontlik.
Die verdeling van bates in 'n tipiese gebalanseerde beleggingsfonds.
Om die effek op die gemiddelde gebalanseerde beleggingsfonds te probeer bereken, het my kollega Monique Bräsler my gehelp om die vyf grootste gebalanseerde fondse te neem (saam sowat R340 miljard se bates of 60% van die totale geld in gebalanseerde fondse) en hul bateklassamestelling te ontleed:
Die grootste blootstelling is die 39%-blootstelling aan Suid-Afrikaanse aandele. As ’n mens aanneem dat ongeveer die helfte hiervan in randverskanste aandele is (Naspers, Richemont en die mynhuise), kan ’n mens reken die negatiewe effek behoort redelik klein te wees aangesien die randverskanste komponent ’n teenwig sal vorm.
Die tweede grootste blootstelling, van 24%, is internasionale aandele. ’n Negatiewe afgradering sal geen impak hierop hê nie. Inteendeel, sou die rand verswak, sal die impak positief wees.
Die blootstelling van 21% aan plaaslike effekte kan wel negatief reageer, hoewel die vergelykende syfers (soos in die tabel) aandui so ’n afgradering is waarskynlik reeds in ’n groot mate verdiskonteer.
Die 6% in Suid-Afrikaanse kontant gaan konstant bly, hoewel die renteopbrengs matig kan styg as die proses nie ordelik verloop nie.
Die ander sowat 10% gaan mekaar waarskynlik uitkanselleer, want die helfte daarvan is internasionaal en die ander helfte plaaslik.
My gevoel is dat die netto effek van ’n afgradering deur Moody’s op ’n gebalanseerde beleggingsportefeulje matig behoort te wees. Die regstreekse buitelandse blootstelling van ongeveer 30% met ’n verdere amper 20% onregstreekse blootstelling deur die plaaslike randverskanste aandele in so ’n gebalanseerde portefeulje, behoort dit redelik te pantser teen die effek van ’n afgradering.
Theo Vorster is die uitvoerende hoof van Galileo Capital en ’n spreker oor beleggings, landbou en politiek-ekonomiese vraagstukke. Dié rubriek is deel van die nuusbrief Sakegesprek, wat Dinsdae aan intekenare wat dit wil ontvang, gestuur word. Gaan na jou Netwerk24-profiel as jy ook op die nuusbrief wil inteken.
Meer oor: Theo Vorster | Beleggings | Effektetrustfondse | Bateklasse | Effekte | Aandele | Rommelstatus | Kredietgradeerders | Kredietgradering